Кузьмічы (Ельскі раён)

**Кузьмічы́** — былая вёска ў Скараднянскім сельсавеце Ельскага раёну Гомельскай вобласьці Беларусі. Месьцілася ў сутоку рэк Славечна і Батыўля, каля вусьця Славечанкі або Славешынкі, за 21 км на паўднёвы захад ад Ельску, 5 км ад чыгуначнай станцыі Славечна на лініі Ельск — Оўруч, 138 км ад Гомеля. 

## Гісторыя

### Вялікае Княства Літоўскае

У люстрацыі Оўруцкага замку 1552 года засьведчана, што сяло Кузьмічы належала пану Івану Служку.

Напярэдадні падпісаньня акту Люблінскай уніі ўказам караля Жыгімонта Аўгуста ад 6 чэрвеня 1569 году Кіеўскае ваяводзтва (і Кузьмічы з угодзьдзямі) было далучана да Кароны Польскай.

### Карона Каралеўства Польскага

Згодна з падатковым рэестрам Кіеўскага ваяводзтва 1571 году, у сяле Кузьмічы пана Ёсіпа Нямірыча было 9 дымоў цяглых сялянаў і 3 агароднікі; 10 цяглых выйшлі з паселішча напярэдадні перапісу. У рэестры Кіеўскай зямлі за 1581 год сказана, што ў Кузьмічах пасэсара пана Васіля Машчаніцкага застаўся 1 агароднік, зь якога выбіралася 6 грошаў. У 1588 годзе Ё. Нямірыч абмяняў сёлы Дабрынь і Кузьмічы на Іўніцу Багдана Богушавіча Дашкоўскага.

Пры чарговым разьмежаваньні Кіеўскага ваяводзтва Каралеўства Польскага і Мазырскага павету Вялікага Княства Літоўскага ў сьнежні 1621 — студзені 1622 году прыналежныя панам Сурынам сяло і двор Кузьміцкі з усімі грунтамі паны камісары згодна прызналі за ваяводзтвам Кіеўскім.

У дакумэнце пад назвай «Regestr wybierania podymnego jednego w powiecie Owruckim w roku... 1634» зазначана, што пан Ян Чэрхаўскі з 14 цяглых дымоў і з 10 агароднікаў вёскі Кузьмічы заплаціў 9 злотых. Паводле тарыфу падымнага «dwoiego» Кіеўскага ваяводзтва 1640 году, з 30 дымоў сяла Кузьмічы, дзедзічнага ўладаньня пана Крыштафа Трацяка, выбрана было 30 злотых.

Сёлы Кузьмічы і Скароднае паказаныя на «Мапе балотаў Палесься», складзенай у 1650 годзе доктарам мэдыцыны Даніэлем Цвікерам, гравіраванай Вільгэльмам Гондыюсам.

На 1754 год пан падстолі оўруцкі Андрэй Трацьцяк з 40 двароў у Кузьмічах плаціў «do grodu» 6 злотых, 7 з паловай грошаў, «na milicję» 25 зл..

### Пад уладай Расейскай імпэрыі

У выніку другога падзелу Рэчы Паспалітай (1793 год) Кузьмічы апынуліся ў межах Расейскай імпэрыі, ад 3 траўня 1795 году ў адноўленым Мазырскім павеце Менскага намесьніцтва, з 12 сьнежня 1796 губэрні.

У парэформавы пэрыяд Кузьмічы адміністрацыйна належалі да Скараднянскай воласьці.

Згодна зь перапісам 1897 году, у Кузьмічах было 66 двароў з 406 жыхарамі, дзеялі праваслаўная царква, хлебазапасны магазын, школа граматы, карчма. На 1909 год у вёсцы Кузьмічы налічвалася 59 двароў, 365 жыхароў; у аднайменным маёнтку Дабравольскага — 1 двор, 8 жыхароў, у аднадворным жа маёнтку Тызэнгаўзэна было 6 жыхароў.

### Найноўшы час

9 лютага 1918 году, яшчэ да падпісаньня Берасьцейскага міру з бальшавіцкай Расеяй (3 сакавіка), Германія перадала паўднёвую частку Беларусі Украінскай Народнай Рэспубліцы. У адказ на гэта, 9 сакавіка Другой Устаўной граматай тэрыторыя абвешчана часткай Беларускай Народнай Рэспублікі. Кузьмічы ў складзе Мазырскага павету, аднак, апынуліся ў часова створанай 15 чэрвеня Палескай губэрні з цэнтрам у Рэчыцы, з кастрычніка — у Мазыры. З 18 траўня тут дзеяла «варта Украінскай Дзяржавы» гэтмана Паўла Скарападзкага

## Насельніцтва

## Заўвагі

## Крыніцы

## Літаратура
* 

Катэгорыя:Колішнія населеныя пункты Ельскага раёну
Катэгорыя: Населеныя пункты, згаданыя ў XVI стагодзьдзі